A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az északkelet-atlanti halászatban folytatandó jövőbeni többoldalú halászati együttműködésről szóló egyezmény területén alkalmazandó ellenőrzési és végrehajtási rendszer meghatározásáról szóló, 2010. december 15-i 1236/2010/EU európai parlamenti és tanácsi rendelet alapján a Bizottságnak adott felhatalmazás gyakorlásáról /* COM/2013/0287 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az északkelet-atlanti halászatban folytatandó jövőbeni többoldalú halászati együttműködésről szóló egyezmény területén alkalmazandó ellenőrzési és végrehajtási rendszer meghatározásáról szóló, 2010. december 15-i 1236/2010/EU európai parlamenti és tanácsi rendelet alapján a Bizottságnak adott felhatalmazás gyakorlásáról 1. Bevezetés Az északkelet-atlanti halászatban folytatandó jövőbeni többoldalú halászati együttműködésről szóló egyezmény[1], amelynek az Európai Unió is szerződő fele, arra irányul, hogy biztosítsa az Atlanti-óceán északkeleti részében található halászati erőforrások hosszú távú megőrzését és optimális hasznosítását, és ezáltal fenntartható környezetvédelmi és társadalmi előnyöket nyújtson. Az említett egyezmény alkalmazásának biztosítására az Északkelet-atlanti Halászati Bizottság (NEAFC) 2006. november 15-én megtartott éves ülésén ajánlást fogadott el egy minden olyan hajóra alkalmazandó ellenőrzési és végrehajtási rendszer létrehozásáról, amelyet az egyezményben meghatározott területek halászati erőforrásaira irányuló halászati tevékenységre használnak vagy kívánnak használni. Az 1236/2010/EU rendelet[2] meghatározza a NEAFC által elfogadott rendszer Unió általi alkalmazására vonatkozó általános szabályokat és feltételeket. A rendelet rögzít bizonyos, az északkelet-atlanti halászatban folytatandó jövőbeni többoldalú halászati együttműködésről szóló egyezmény hatálya alá tartozó területen folytatott halászati tevékenység nyomon követésére szolgáló konkrét ellenőrzési intézkedéseket, és kiegészíti a közös halászati politika szabályainak betartását biztosító közösségi ellenőrző rendszer létrehozásáról szóló, 2009. november 20-i 2009/1224/EK tanácsi rendeletben, valamint a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló, 2008. szeptember 29-i 1005/2008/EK tanácsi rendeletben meghatározott ellenőrzési intézkedéseket. Az 1236/2010/EU rendelet felhatalmazta a Bizottságot arra, hogy a rendelet bizonyos elemeit kiegészítő részletes szabályok vonatkozásában (46. cikk (1) bekezdés), illetve a rendelet egyes, kifejezetten meghatározott, nem lényegi rendelkezéseinek módosítása tekintetében felhatalmazáson alapuló jogi aktusokat fogadjon el azért, hogy a szóban forgó rendszerre vonatkozó rendelkezések jövőbeli módosításai az uniós jog részévé váljanak (51. cikk). 2. Jogalap E jelentés elkészítése az 1236/2010/EU rendelet 47. cikkének (1) bekezdése szerint kötelező. E rendelkezés értelmében a Bizottság a 2011. január 1-jétől számított hároméves időtartamra kap felhatalmazást, és annak gyakorlásáról a Bizottságnak legkésőbb hat hónappal a hároméves időtartam vége előtt jelentést kell tennie. 3. A felhatalmazás gyakorlása A Bizottság két jogi aktust fogadott el: az egyik az 1236/2010/EU rendelet bizonyos elemeit kiegészítő részletes szabályokról szól, a másik pedig a szóban forgó rendszer rendelkezéseit érintő olyan módosításoknak az uniós jogba való átültetésére vonatkozik, amelyek az Unió számára kötelezővé váltak. A felhatalmazás gyakorlását mindkét esetben az indokolja, hogy az uniós szabályokat hozzá kell igazítani a NEAFC által elfogadott változtatásokhoz. Mivel a NEAFC a 46. és az 51. cikkben felsorolt elemekhez kapcsolódó módosítások bevezetésével összefüggésben nem hozott más határozatot, a Bizottságnak a lentiekben ismertetett két esettől eltekintve nem kellett élnie a ráruházott felhatalmazással. 3.1. Az 1236/2010/EK rendeletet kiegészítő, felhatalmazáson alapuló jogi aktus Az 1236/2010/EU rendelet 10. cikke értelmében a tagállamoknak havonta értesíteniük kell a Bizottságot a lobogójuk alatt közlekedő hajók által a NEAFC egyezmény hatálya alá tartozó területen kifogott halászati erőforrások mennyiségéről. E célból indokolt megállapítani a bejelentendő halászati erőforrások listáját. A NEAFC 2010 novemberében elfogadta a halászati erőforrások listájának megállapításáról szóló 2:2011. számú ajánlást. Az ajánlás kötelező érvényű a NEAFC egyezmény szerződő feleire, következésképpen az Unióra nézve is. Az 1236/2010/EK rendelet 46. cikkének (1) bekezdése értelmében a Bizottság felhatalmazást kap arra, hogy felhatalmazáson alapuló jogi aktusok útján megállapítsa a 10. cikk (1) bekezdésében említett halászati erőforrások listáját. Az 1236/2010/EU rendelet kiegészítéséről szóló, 2011. november 14-i 32/2012/EU felhatalmazáson alapuló bizottság rendelet a NEAFC 2/2011. számú ajánlásában elfogadottaknak megfelelően megállapította a halászati erőforrások listáját. A felhatalmazáson alapuló rendelettervezetről a halászati ellenőrzéssel foglalkozó szakértői csoporttal annak 2011. szeptember 13-i ülésén folyt egyeztetés. A felhatalmazáson alapuló jogi aktust a Bizottság 2011. november 14-én elfogadta, majd arról értesítette az Európai Parlamentet és a Tanácsot. A felhatalmazáson alapuló jogi aktussal szemben az 1236/2010/EK rendelet 49. cikkének (1) bekezdésében előírt 2 hónapos időszakon belül sem az Európai Parlament, sem a Tanács nem emelt kifogást. Az említett időszak lejártával a felhatalmazáson alapuló jogi aktus kihirdetésre került az Európai Unió Hivatalos Lapjában[3], és így 2012. január 24-én hatályba lépett. 3.2. Az 1236/2010/EK rendeletet módosító, felhatalmazáson alapuló jogi aktus 2011 novemberében tartott ülésén a NEAFC elfogadta a 9:2012. számú ajánlást, amely módosítja a jelentéseknek és üzeneteknek a NEAFC titkársága részére történő megküldésére szolgáló rendszer 14. cikkét. A rendszer e rendelkezését az 1236/2010/EU rendelet 12. cikke emelte be az uniós jogba. Az 1236/2010/EK rendelet 51. cikkének d) pontja értelmében a Bizottság felhatalmazást kapott arra, hogy felhatalmazáson alapuló jogi aktusok útján módosítsa az említett rendelet azon rendelkezéseit, amelyek a NEAFC titkárának a 12. cikk szerinti tájékoztatására vonatkoznak. Az 1236/2010/EU rendelet módosításáról szóló, 2012. április 30-i 603/2012/EU felhatalmazáson alapuló bizottság rendelet az 1236/2010/EU rendelet 12. cikkének módosítása révén átültette az uniós jogba a rendszer 14. cikkét érintő módosítást. A felhatalmazáson alapuló rendelettervezetről a halászati ellenőrzéssel foglalkozó szakértői csoporttal annak 2012. március 23-i ülésén folyt egyeztetés. A felhatalmazáson alapuló jogi aktust a Bizottság 2012. április 30-án elfogadta, majd arról értesítette az Európai Parlamentet és a Tanácsot. A felhatalmazáson alapuló jogi aktussal szemben az 1236/2010/EK rendelet 49. cikkének (1) bekezdésében előírt 2 hónapos időszakon belül sem az Európai Parlament, sem a Tanács nem emelt kifogást. Az említett időszak lejártával a felhatalmazáson alapuló jogi aktus kihirdetésre került az Európai Unió Hivatalos Lapjában[4], és a jogszabály így 2012. július 8-án hatályba lépett. 4. Következtetés A Bizottság megfelelő módon gyakorolta a ráruházott hatásköröket, és az Európai Parlament és a Tanács figyelemébe ajánlja ezt a jelentést. [1] A Tanács a 81/608/EGK határozattal (HL L 227., 1981.8.12., 21. o.) hagyta jóvá. [2] Az Európai Parlament és a Tanács 2010. december 15-i 1236/2010/EU rendelete az északkelet-atlanti halászatban folytatandó jövőbeni többoldalú halászati együttműködésről szóló egyezmény területén alkalmazandó ellenőrzési és végrehajtási rendszer meghatározásáról és a 2791/1999/EK tanácsi rendelet hatályon kívül helyezéséről (HL L 348., 2010.12.31., 17. o.) [3] HL L 13., 2012.1.17., 1. o. [4] HL L 177., 2012.7.7., 9. o.